SMERNICA EURÓPSKEHO PARLAMENTU A RADY 2009/67/ES
z 13. júla 2009
o montáži zariadenia na osvetlenie a svetelnú signalizáciu na dvoj- a trojkolesových motorových vozidlách
(kodifikované znenie)
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 95,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
konajúc v súlade s postupom ustanoveným v článku 251 zmluvy (2),
keďže:
(1)
Smernica Rady 93/92/EHS z 29. októbra 1993 o montáži zariadenia na osvetlenie a svetelnú signalizáciu na dvoj- a trojkolesových motorových vozidlách (3) bola podstatným spôsobom zmenená a doplnená (4). V záujme jasnosti a prehľadnosti by sa mala táto smernica kodifikovať.
(2)
Smernica 93/92/EHS je jednou zo samostatných smerníc systému typového schvaľovania ES stanoveného smernicou Rady 92/61/EHS z 30. júna 1992 o typovom schválení dvoj- a trojkolesových motorových vozidiel, ktorá bola nahradenásmernicou Európskeho parlamentu a Rady 2002/24/ES z 18. marca 2002 o typovom schválení dvoj- a trojkolesových motorových vozidiel (5), ktorou sa stanovujú technické požiadavky na dizajn a konštrukciu dvoj- alebo trojkolesových motorových vozidiel týkajúce sa montáže zariadenia na osvetlenie a svetelnú signalizáciu. Tieto technické predpisy súvisia s aproximáciou právnych predpisov členských štátov, aby sa umožnilo uplatňovanie systému typového schvaľovania ES, ktorý bol stanovený smernicou 2002/24/ES, na každý typ vozidla. Z tohto dôvodu sa ustanovenia smernice 2002/24/ES týkajúce sa systémov vozidla, komponentov a samostatných technických jednotiek dvoj- alebo trojkolesových motorových vozidiel uplatňujú na túto smernicu.
(3)
V každom členskom štáte by mali zariadenia na osvetlenie a svetelnú signalizáciu montované na dvoj- alebo trojkolesových vozidlách vykazovať určité technické charakteristiky stanovené záväznými predpismi. Je nevyhnutné vypracovať harmonizované požiadavky týkajúce sa montáže týchto zariadení, aby bolo možné uplatniť postup typového schvaľovania ES stanovený v smernici 2002/24/ES na každé takéto vozidlo.
(4)
Malo by sa stanoviť, že zariadenia na osvetlenie typovo schválené pre vozidlá kategórie M1 a N1 v súlade s príslušnými smernicami sa môžu namontovať aj na dvoj- alebo trojkolesové motorové vozidlá. Mali by sa prijať opatrenia, ktoré by umožňovali nepovinnú montáž predných hmlových svetlometov, zadných hmlových svietidiel, spätných svietidiel a svetelných výstražných zariadení na trojkolesové mopedy a ľahké štvorkolky.
(5)
V záujme uľahčenia prístupu dvojkolesových motocyklov na trhy nečlenských štátov Spoločenstva by mala existovať rovnocennosť požiadaviek tejto smernice a požiadaviek predpisu Európskej hospodárskej komisie OSN č. 53 (6) (EHK OSN).
(6)
Táto smernica by sa nemala dotýkať povinností členských štátov týkajúcich sa lehôt na transpozíciu do vnútroštátneho práva a uplatňovanie smerníc, ktoré sú uvedené v prílohe VII časti B,
PRIJALI TÚTO SMERNICU:
Článok 1
Táto smernica sa vzťahuje na montáž zariadenia na osvetlenie a svetelnú signalizáciu na všetky typy vozidiel, ako je uvedené v článku 1 smernice 2002/24/ES.
Článok 2
Postupy udeľovania typového schválenia komponentu ES vzhľadom k montáži zariadení na osvetlenie a svetelnú signalizáciu na dvoj- alebo trojkolesové motorové vozidlá a podmienky voľného pohybu týchto vozidiel sú stanovené v smernici 2002/24/ES.
Článok 3
1. V súlade s článkom 11 smernice 2002/24/ES sa týmto uznáva rovnocennosť požiadaviek tejto smernice pre dvojkolesové motocykle s požiadavkami predpisu EHK OSN č. 53.
2. Orgány členských štátov, ktoré udeľujú typové schválenie komponentu ES, uznajú schválenia udelené podľa požiadaviek predpisu EHK OSN č. 53 ako aj značky typového schválenia komponentu ako alternatívu k zodpovedajúcim schváleniam, udeleným v súlade s požiadavkami tejto smernice.
Článok 4
Zmeny a doplnenia potrebné na prispôsobenie požiadaviek príloh I až VI technickému pokroku sa prijmú v súlade s postupom uvedeným v článku 18 ods. 2 smernice 2002/24/ES.
Článok 5
1. Členské štáty nemôžu z dôvodov týkajúcich sa montáže zariadení na osvetlenie a svetelnú signalizáciu:
-
odmietnuť udeliť typu dvoj- alebo trojkolesového motorového vozidla typové schválenie ES alebo
-
zakázať registráciu, predaj alebo uvedenie do prevádzky dvoj- alebo trojkolesových motorových vozidiel,
ak montáž zariadení na osvetlenie a svetelnú signalizáciu spĺňa požiadavky tejto smernice.
2. Členské štáty musia zamietnuť udeliť typové schválenie ES akémukoľvek novému typu dvoj- alebo trojkolesového motorového vozidla z dôvodov týkajúcich sa montáže zariadení na osvetlenie a svetelnú signalizáciu, ak nie sú splnené požiadavky tejto smernice.
3. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 6
Smernica 93/92/EHS, zmenená a doplnená smernicou uvedenou v prílohe VII časti A, sa zrušuje bez toho, aby boli dotknuté povinnosti členských štátov týkajúce sa lehôt na transpozíciu do vnútroštátneho práva a uplatňovanie smerníc, ktoré sú uvedené v prílohe VII časti B.
Odkazy na zrušenú smernicu sa považujú za odkazy na túto smernicu a znejú v súlade s tabuľkou zhody v prílohe VIII.
Článok 7
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Uplatňuje sa od 1. januára 2010.
Článok 8
Táto smernica je určená členským štátom.
V Bruseli 13. júla 2009